Source: https://podpora.financnasprava.sk/558209-Povinnos%C5%A5-poda%C5%A5-da%C5%88ov%C3%A9-priznanie
Timestamp: 2019-07-23 06:49:53+00:00

Document:
Úvod > Daň z príjmov > Daň z príjmov fyzickej osoby > Podávanie daňových priznaní > Povinnosť podať daňové priznanie
Fyzická osoba podáva daňové priznanie k dani z príjmov vždy za kalendárny rok, a to v termíne do troch kalendárnych mesiacov po uplynutí príslušného roka, a to na ktoromkoľvek daňovom úrade, alebo na pobočke daňového úradu, alebo na kontaktnom mieste daňového úradu.
Daňové priznanie k dani z príjmov fyzických osôb za rok 2019 je fyzická osoba povinná podať v prípade, ak jej celkové zdaniteľné príjmy dosiahnuté v roku 2019 presiahnu sumu 1 968,68 eur (s výnimkou uvedenou v § 32 ods. 4 zákona o dani z príjmov), alebo ak vykazuje daňovú stratu.
Do sumy celkových zdaniteľných príjmov pre účely posúdenia povinnosti podať daňové priznanie (1 968,68 eur) sa nezahŕňajú príjmy, z ktorých sa daň vyberá zrážkou podľa § 43, ak
vybratím tejto dane je splnená daňová povinnosť, alebo
daňovník neuplatní postup podľa § 43 ods. 7 (ak sa daňovník rozhodne, že daň vyberanú zrážkou podľa § 43 nebude považovať za preddavok na daň)
Otázka č. 1 - Príjmy z prenájmu
Daňovník v roku 2019 okrem príjmov zo zamestnania vo výške 1 500 eur dosiahol príjmy z prenájmu vlastnej nehnuteľnosti vo výške 1 200 eur. Má daňovník povinnosť podať daňové priznanie za rok 2019?
Príjmy z prenájmu nehnuteľnosti sú v roku 2019 oslobodené od dane z príjmov vo výške 500 eur. To znamená, že do úhrnu zdaniteľných príjmov daňovníka sa započítajú príjmy zo zamestnania vo výške 1 500 eur a príjmy z prenájmu znížené o výšku oslobodených príjmov, teda vo výške 700 eur (1 200 – 500). Nakoľko úhrn zdaniteľných príjmov daňovníka za zdaňovacie obdobie roka 2019 (1 500 + 700 = 2 200 eur) prevýši sumu 1 968,68 eura, daňovník má povinnosť podať priznanie k dani z príjmov FO za rok 2019.
Otázka č. 2 – Nepeňažná výhra
Daňovník, ktorý bol celý rok 2019 zamestnaný, vyhral nepeňažnú výhru v reklamnej súťaži vo výške 500 eur. Príjem zo závislej činnosti dosiahol vo výške 12 500 eur. Má daňovník povinnosť podať daňové priznanie za rok 2019, alebo môže požiadať zamestnávateľa o vykonanie ročného zúčtovania?
Za zdaniteľný príjem sa v tomto prípade považuje okrem príjmov zo závislej činnosti vo výške 12 500 eur aj nepeňažná výhra v sume prevyšujúcej 350 eur (do výšky 350 eur ide o oslobodené príjmy), teda suma 150 eur. Daňovú povinnosť z nepeňažnej výhry je povinný daňovník vyrovnať osobne podaním daňového priznania. Keďže úhrn zdaniteľných príjmov daňovníka za rok 2019 prevýši sumu 1 968,68 eura a daňovník dosiahol okrem zdaniteľných príjmov zo závislej činnosti aj iný druh zdaniteľných príjmov (výhry sa zaraďujú medzi ostatné príjmy podľa § 8 zákona), daňovník má povinnosť vyrovnať daňovú povinnosť zo svojich zdaniteľných príjmov podaním daňového priznania k dani z príjmov fyzickej osoby typu B za rok 2019. V podanom daňovom priznaní daňovník okrem príjmov zo závislej činnosti (12 500 eur) uvedie aj zdaniteľné príjmy z nepeňažnej výhry (150 eur).
Otázka č. 3 – Strata pri príjmoch z podnikania
Daňovník bol v roku 2019 evidovaný na úrade práce. V júni 2018 začal vykonávať činnosť na základe živnostenského oprávnenia. Zo živnosti dosiahne príjem v roku 2019 vo výške 1 500 eur a na dosiahnutie tohto príjmu vynaloží výdavky vo výške 1 950 eur. Nakoľko výdavky daňovníka vynaložené v roku 2019 na dosiahnutie príjmov zo živnosti budú vyššie ako príjmy, daňovník pri príjmoch z podnikania vykáže daňovú stratu. Je daňovník povinný podať daňové priznanie za rok 2019, keďže jeho úhrn zdaniteľných príjmov nepresiahol sumu 1 968,68 eura?
Nakoľko daňovník za zdaňovacie obdobie roka 2019 vykáže daňovú stratu, má povinnosť podať daňové priznanie, aj keď úhrn jeho zdaniteľných príjmov nepresiahol sumu 1 968,68 eura.
Otázka č. 4 - Typ daňového priznania
Daňovník dosiahne za rok 2019 príjem z prenájmu vo výške 400 eur a príjem zo závislej činnosti vo výške 2 500 eur. Aký typ daňového priznania je daňovník povinný podať?
Daňovník podáva daňové priznanie k dani z príjmov FO typ A, nakoľko príjem z prenájmu je do výšky 500 eur oslobodený a daňovník teda dosiahol len zdaniteľné príjmy zo závislej činnosti. Daňovník sa môže v tomto prípade rozhodnúť požiadať zamestnávateľa o vykonanie ročného zúčtovania.
Otázka č. 5 - Typ daňového priznania
Daňovník dosiahne príjem za rok 2019 z predaja nehnuteľnosti (príjem nie je oslobodený), príjem zo sprostredkovateľskej činnosti a poberal príjmy zo závislej činnosti. Aký typ daňového priznania bude podávať?
Daňovník, ktorý dosiahol v príslušnom zdaňovacom období okrem príjmov zo závislej činnosti aj iné druhy zdaniteľných príjmov, napr. zdaniteľné príjmy z predaja nehnuteľnosti (§ 8) a príjmy zo sprostredkovania (§ 6), vysporiada si svoju daňovú povinnosť podaním daňového priznania k dani z príjmov FO typu B.
Otázka č. 6 - Podanie daňového priznania pri príjmoch do výšky 1 968,68 eur
Daňovník - poberateľ starobného dôchodku pracoval v roku 2019 na dohodu o pracovnej činnosti, z ktorej mu plynul príjem vo výške 1 500 eur. Iné príjmy nemal. Musí podávať daňové priznanie, alebo musí požiadať zamestnávateľa o vykonanie ročného zúčtovania?
Daňovník, ktorého príjmy nepresiahnu sumu 1 968,68 eur za zdaňovacie obdobie roka 2019, pričom mu zamestnávateľ zrážal z príjmu preddavky na daň v zmysle § 35 zákona o dani z príjmov, nemá povinnosť podávať daňové priznanie za rok 2019. Je však pre neho výhodné toto daňové priznanie podať, aby mu správca dane na základe podaného daňového priznania vrátil sumu zaplatených preddavkov na daň, nakoľko mu nevznikla povinnosť daň platiť.
Otázka č. 7 - Povinnosť podať daňové priznanie po predĺžení lehoty na podanie DP
Daňovník oznámil správcovi dane do lehoty na podanie daňového priznania (do 31.3) predĺženie lehoty na podanie daňového priznania (do 30.6.), vzniká mu z toho dôvodu automaticky aj povinnosť podať daňové priznanie v prípade, ak zistí, že jeho celkové zdaniteľné príjmy za zdaňovacie obdobie nepresiahli sumu 1 968,68 eura a nevykázal ani daňovú stratu, to znamená, že z toho dôvodu mu nevyplynula povinnosť podať daňové priznanie?
Ak si daňovník predĺži lehotu na podanie daňového priznania, nezakladá mu to automaticky aj povinnosť podať daňové priznanie. Tomuto daňovníkovi odporúčame, aby oznámil správcovi dane (miestne príslušnému daňovému úradu), že mu nevyplynula povinnosť podať daňové priznanie (z titulu nepresiahnutia stanovenej hranice celkových zdaniteľných príjmov a nevykázania daňovej straty za príslušné zdaňovacie obdobie, ktoré vymedzujú povinnosť podania daňového priznania). Zároveň upozorňujeme, že ak správca dane z určitého dôvodu vyzve daňovníka na podanie daňového priznania, daňovník je povinný postupovať podľa pokynov správcu dane.
»Kedy fyzickej osobe nevzniká povinnosť podať daňové priznanie
»Predĺženie lehoty na podanie daňového priznania
»Lehota na podanie daňového priznania, ak došlo v priebehu roka k skončeniu podnikania
»Podávanie daňového priznania po úmrtí daňovníka
»Opravné daňové priznanie
»Dodatočné daňové priznanie

References: § 32
 § 43
 § 43
 § 43
 § 8
 § 35